భారతీయ గ్రంథాలయ సంఘం

భారతీయ గ్రంథాలయ సంఘం ( Indian Library Association-ILA ) సెప్టెంబర్ 13, 1933న ఆవిర్భవించింది. ఇది కలకత్తాలో (ఇప్పుడు కోల్‌కతా ) లో జరిగిన మొదటి  అఖిల భారత  గ్రంథాలయ సదస్సు (ఆల్ ఇండియా లైబ్రరీ కాన్ఫరెన్స్) సందర్భంగా  సంఘాలనమోదు చట్టం (సొసైటీస్ రిజిస్ట్రేషన్ యాక్ట్) (21-1860) కింద నమోదు చేయబడింది. ILA 7000 కంటే ఎక్కువ మంది సభ్యత్వంతో భారతదేశంలోని గ్రంథాలయ సమాచార విజ్ఞాన రంగంలో అతిపెద్ద పేరుపొందిన వృత్తిపరమైన సంస్థ. 

ఈ సంఘ విధాన విషయాల రూపకల్పన మరియు అమలుకు సంఘ సమితి (కౌన్సిల్),  కార్యనిర్వాహకవర్గం (ఎగ్జిక్యూటివ్ కమిటీ) మరియు సెక్షనల్ కమిటీలు అనే మూడు ILA భాగాలు  బాధ్యత వహిస్తాయి. ఈ సంఘం ప్రధాన కార్యాలయం భారతదేశంలో ఢిల్లీలో ఉంది. 1933 నుండి మొదటి 12 సంవత్సరాలు కలకత్తాలోని ఇంపీరియల్ లైబ్రరీలో ఉంది. ఇది 1946 నుంచి  సెప్టెంబర్ 1953 వరకు ఢిల్లీ విశ్వవిద్యాలయంలో పని చేసింది. ఆ తర్వాత కార్యాలయం తిరిగి ఆగస్టు 1964 వరకు కలకత్తాలో ఉండి, ఇంక ఢిల్లీకి శాశ్వత ప్రాతిపదికన మార్చబడింది.

లక్ష్యాలు 
సంఘం ప్రధాన లక్ష్యాలు:

 దేశంలో గ్రంథాలయ ఉద్యమాన్ని ప్రోత్సహించడం
 గ్రంథాలయ సిబ్బందికి శిక్షణ ఇస్తూ  వారి స్థాయి మెరుగుపరచడం
 గ్రంథాలయ సమాచార విజ్ఞాన రంగంలో విద్య, పరిశోధనను  అభివృద్ధి చేయడం
 ఇటువంటి లక్ష్యాలతో ఉన్న ఇతర జాతీయ మరియు అంతర్జాతీయ స్థాయి సంస్థలతో సహకారం కొనసాగించడం 
 పత్రికలు, నివేదికలు, పుస్తకాలు మొదలైన వాటి ప్రచురణ 
 గ్రంథాలయాలు, డాక్యుమెంటేషన్ & సమాచార కేంద్రాల స్థాపనలో సహాయం చేయడం మరియు వాటి పనిని సులభతరం చేయడం
 భారతదేశంలో తగిన గ్రంథాలయ చట్టాల ప్రకటనను ప్రోత్సహించడము ఇంకా  పేర్కొన్న లక్ష్యాలను సాధించడంలో సహాయపడటము.
 వృత్తిపరమైన, సాంకేతిక మరియు సంస్థాగత సమస్యల చర్చ కోసం సదస్సులు  మరియు సమావేశాలను నిర్వహించడం ద్వారా గ్రంథాలయ సమాచార పనిలో నిమగ్నమైన లేదా ఆసక్తి ఉన్న వ్యక్తులందరికీ ఉమ్మడి వేదికను అందించడం
 గ్రంథాలయ సమాచార విజ్ఞాన విద్య మరియు శిక్షణను అందించే సంస్థలకు అధికారిక గుర్తింపు ఇవ్వడం 
 గ్రంథాలయ సమాచార వ్యవస్థ సేవల నిర్వహణ కోసం ప్రమాణాలు, నిబంధనలు, మార్గదర్శకాలు మొదలైన వాటి రూపకల్పన చేయడం

వ్యవస్థాపక సభ్యులు

కార్యనిర్వాహక వర్గం 
సంఘం కార్యకలాపాలు నిర్వహించుటకు ప్రతి రెండు సంవత్సరాలకు కార్యనిర్వాహక  వర్గాన్ని సభ్యులు ఎన్నుకుంటారు. ఒక అధ్యక్షుడు, ఆరుగురు ఉపాధ్యక్షులు, ఒక ప్రధాన కార్యదర్శి, ఇరవై మంది కౌన్సిల్ సభ్యులను జనరల్ కౌన్సిల్ రెండు సంవత్సరాల పాటు ఎన్నుకుంటుంది. వివిధ రంగాల వ్యాపార కార్యకలాపాలను పర్యవేక్షించడానికి పదకొండు డిపార్ట్ మెంటల్ కమిటీలు ఉన్నాయి. ఆరుగురు ఉపాధ్యక్షులు దక్షిణ, ఉత్తర, తూర్పు, పడమర, కేంద్ర ప్రాంతానికి, ఇంకా కేంద్ర పాలిత ప్రాంతాలకు ప్రాతినిధ్యం వహించుతారు.  వీరుకాకుండా ఒక కోశాధికారి, ఇద్దరు కార్యదర్సులు, ఒక గ్రంధాలయాధికారి,  ప్రజాసంబంధాల అధికారి (PRO) కూడా ఈ సమితిలో  సభ్యులు.

సభ్యత్వం 
 పోషకులు, గౌరవ సభ్యులు, జీవిత సభ్యులు
 గ్రంథాలయ సంఘ సభ్యుడు, సంస్ధాగత సభ్యుడు, సాధారణ సభ్యుడు
 విదేశీ సభ్యులు మరియు విదేశీ సంస్ధాగత సభ్యులు

సమావేశాలు 
జాతీయ, అంతర్జాతీయ స్థాయిలో ప్రతి ఏటా సదస్సులు నిర్వహిస్తారు. దీని 33వ వార్షిక సదస్సు  1988 లో జరిగింది.  53వ వార్షిక సదస్సు 2007లో హైదరాబాద్‌లో జరిగింది. దీని 54వ వార్షిక సమావేశం 2008లో ముంబైలో జరిగింది. దీని 55వ వార్షిక సమావేశం గ్రేటర్ నోయిడాలోని బిర్లా ఇన్‌స్టిట్యూట్ ఆఫ్ మేనేజ్‌మెంట్ టెక్నాలజీలో 21-24 జనవరి 2010 వరకు భారతదేశంలో జరిగింది. 63వ వార్షిక సమావేశం లక్నోలోని బాబాసాహెబ్ భీమ్‌రావ్ అంబేద్కర్ విశ్వవిద్యాలయంలో 23-25 నవంబర్ 2017 వరకు "లైబ్రరీ మరియు ఇన్ఫర్మేషన్ సైన్స్ వృత్తి యొక్క స్థిరమైన అభివృద్ధి" అనే అంశంపై జరిగింది. ఇది LIS విభాగం మరియు బాబాసాహెబ్ భీమ్‌రావ్ అంబేద్కర్ యూనివర్సిటీ లక్నోలోని గౌతమ్ బుద్ధ సెంట్రల్ లైబ్రరీ నిర్వహించిన అంతర్జాతీయ సదస్సు. 2023 నాటికి 68వ సదస్సు  అజ్మీర్ (రాజస్థాన్) లో నిర్వహించారు.

ప్రచురణలు 
 ILA వార్తా పత్రిక  (ILA News Letter) - ప్రతినెలా గ్రంథాలయ సమాచార విజ్ఞాన శాస్త్ర సమాచారం ప్రచురిస్తారు.
 ILA జర్నల్ (Journal of Indian Library Association): జర్నల్ ఆఫ్ ఇండియన్ లైబ్రరీ అసోసియేషన్ అనేది సంఘ అధికారిక విజ్ఞాన పత్రిక. ఈ పత్రిక 1965 నుంచి ప్రచురించబడుతోంది. ఇది  గ్రంథాలయ సమాచార విజ్ఞాన శాస్త్రం గురించిన  వివిధ అంశాలను ప్రచురిస్తుంది.  త్రైమాసిక ప్రచురణగా జారీ చేయబడింది. ప్రచురణకు వచ్చిన వ్యాసాలను గ్రంథాలయ సమాచార విజ్ఞాన శాస్త్ర నిపుణులు సమీక్షిస్తారు.
 సదస్సులు, కార్యకలాపాల నివేదికలు (Conference proceedings): జాతీయ, అంతర్జాతీయ స్థాయిలో సదస్సులు నిర్వహించి వాటి ప్రతులను  ప్రచురించి భద్రపరుస్తారు.

మూలాలు  

గ్రంథాలయాలు
సంఘాలు